**Ministru kabineta noteikumu projekta " Pārstāvības starptautiskajās cilvēktiesību institūcijās noteikumi " sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts "Pārstāvības starptautiskajās cilvēktiesību institūcijās noteikumi" izstrādāts saskaņā ar 2016.gada 16.jūnija likuma “Grozījumi likumā Par Latvijas Republikas starptautiskajiem līgumiem” Pārejas noteikumu 4.punktu, kā arī Ministru prezidenta 2016.gada 18.jūlija rezolūcijā doto uzdevumu Nr.12/2016-JUR-144.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz šim likumā “Par Latvijas Republikas starptautiskajiem līgumiem” nebija iekļauts nepārprotams pilnvarojums Ministru kabinetam izdot Ministru kabineta noteikumus par Latvijas interešu pārstāvību starptautiskajās cilvēktiesību institūcijās. Tādēļ Ārlietu ministrija sagatavoja likumprojektu, kas paredzēja papildināt likuma “Par Latvijas Republikas starptautiskajiem līgumiem” 12.pantu ar pilnvarojumu Ministru kabinetam izdot noteikumus par kārtību, kādā tiek nodrošināta Latvijas interešu pārstāvība starptautiskajās cilvēktiesību institūcijās, un par tās personas, kura pārstāv Latvijas intereses, funkcijām un tiesībām. Likumprojekts tika apstiprināts Saeimā 2016.gada 16.jūnijā, deleģējumu iekļaujot likuma 12.panta otrajā daļā. Atbilstoši pieņemtā likuma Pārejas noteikumu 4.punktam, ir nepieciešams izdot jaunu tiesību aktu par pārstāvību cilvēktiesību institūcijās. Noteikumu projektā ar nelielām izmaiņām, kas uzskaitītas turpinājumā, ir pārņemti Ministru kabineta 2014.gada 1.jūlija noteikumi Nr.355 “Noteikumi par pārstāvību starptautiskajās cilvēktiesību institūcijās”.Noteikumu projektā noteic kārtību, kādā tiek nodrošināta Latvijas interešu pārstāvība Eiropas Cilvēktiesību tiesā (turpmāk – Tiesa) un Apvienoto Nāciju Organizācijas (turpmāk – ANO) konvenciju izpildes uzraudzības mehānismu ietvaros. Ar pēdējo tiek saprasti ANO ietvaros izveidotie individuālo sūdzību izskatīšanas mehānismi (piemēram, ANO Cilvēktiesību komiteja) un ANO komitejas, kas izskata nacionālos ziņojumus par attiecīgās ANO konvencijas izpildi Latvijā (piemēram, Spīdzināšanas izskaušanas komiteja). Tāpat noteikumu projekts noteic tās personas funkcijas un tiesības, kura īsteno augšminēto pārstāvību (turpmāk – Pārstāvis).Noteikumu projekta II sadaļa apraksta Pārstāvja pilnvarošanas kārtību un pilnvarojuma termiņu, papildus precizējot arī prasības Pārstāvja amata kandidātam, proti, tiek paredzēts, ka par Pārstāvi var būt persona, kurai ir augstākā izglītība tiesību zinātnē, jo amata pienākumu pildīšanai nepieciešamas zināšanas nacionālajās un starptautiskajās tiesībās. Tāpat kā līdz šim, reizi gadā Pārstāvis informē valdību par savu darbu, reizi gadā iesniedzot Ministru kabinetā rakstisku ziņojumu. Noteikumu projekts paredz, ka Pārstāvja darbību nodrošina Pārstāvja birojs, kas darbojas kā Ārlietu ministrijas struktūrvienība. Noteikumu projektā noteikta Pārstāvja vietnieka apstiprināšanas kārtība. Pārstāvja vietnieks Pārstāvja funkcijas pārņem īslaicīgi, uz laiku, kad pārstāvis atrodas prombūtnē vai atvaļinājumā, turklāt ar nosacījumu, ka Pārstāvja prombūtnes laikā Tiesā nav nepieciešams iesniegt valdības pozīciju vai citu saturiski svarīgu informāciju. Pārstāvja vietnieku apstiprina ārlietu ministrs. Vienlaicīgi Tiesa tiek informēta par Pārstāvja funkciju īslaicīgu nodošanu vietniekam, kuram ir tiesības parakstīt dokumentus, kas saistīti ar tiesvedības nepārtrauktu nodrošināšanu Tiesā.Noteikumu III sadaļa apraksta Pārstāvja funkcijas attiecībā uz pārstāvību procesā Tiesā, saglabājot līdzšinējo kārtību. Proti, pamatojoties uz atbildīgo institūciju sniegto informāciju, Pārstāvis sagatavot un iesniedz Tiesā valdības pārstāvības pozīciju. Lēmumu par mierizlīguma slēgšanu vai valdības vienpusējās deklarācijas iesniegšanu, kā arī lēmumu par tiesvedības turpināšanu juridiski un faktiski sarežģītās lietās pieņem Ministru kabinets, un Pārstāvis par šiem lēmumiem informē Tiesu. Ja Tiesa pieņem nolēmumu, kurā konstatēts Eiropas Cilvēka tiesību un pamatbrīvību aizsardzības konvencijas vai tās protokolu pārkāpums Latvijā, Pārstāvis sniedz ziņojumu Ministru kabinetam ar nolēmuma izvērtējumu, norādot tā izpildei nepieciešamos pasākumus. Tiesas nolēmumu izpildes ietvaros Pārstāvis sniegt informāciju Eiropas Padomes Ministru komitejai par Latvijas paveikto, kā arī nodrošina Tiesas spriedumu tulkošanu, publicēšanu oficiālajā izdevumā “Latvijas Vēstnesis” un izplatīšanu.Noteikumu projekta IV sadaļā iekļautas Pārstāvja funkcijas attiecībā uz pārstāvību ANO individuālo sūdzību izskatīšanas procesā, savukārt V sadaļā noteiktas Pārstāvja funkcijas nacionālo ziņojumu par ANO konvenciju izpildi Latvijā sagatavošanas un izskatīšanas procesā. Salīdzinot ar šobrīd spēkā esošo redakciju, noteikumu projekta 12.punktā tiek precizētas Pārstāvja funkcijas saistībā ar Latvijas nacionālo ziņojumu sagatavošanu un izskatīšanu ANO, proti,* 1. Pārstāvim tiek uzdots sagatavot un iesniegt ANO konvenciju izpildes uzraudzības mehānismu pieprasīto papildinformāciju. Šādu papildinformāciju ANO konvenciju izpildes uzraudzības mehānismi arvien biežāk lūdz sniegt gan īsi pirms nacionālā ziņojuma izskatīšanas, lai ANO rīcībā būtu visjaunākie dati, gan arī pēc nacionālā ziņojuma izskatīšanas, kad ANO institūcijas vēlas saņemt informāciju par valsts paveikto ANO ieteikumu īstenošanā. Pieprasītās informācijas apjoms parasti ir liels, nereti tas tuvojas nacionālā ziņojuma apjomam. Taču papildinformācijas apkopošana ir būtisks nacionālo ziņojumu izskatīšanas posms, kas veicina dialogu ar ANO konvenciju uzraudzības mehānismiem.
	2. Pārstāvim tiek uzdots nodrošināt ANO konvenciju izpildes uzraudzības mehānismu noslēguma apsvērumu tulkošanu un izplatīšanu. Līdz šim šāds uzdevums tika iekļauts Ministru kabineta sēdes protokollēmumos par katru atsevišķu dokumentu, taču prakse nebija vienveidīga, kas savukārt apgrūtināja atgriezeniskās saites veidošanos un iespēju nākamā nacionālā ziņojuma sagatavošanas gaitā izvērtēt, ciktāl noslēguma apsvērumos iekļautie ieteikumi ir ņemti vērā, kā arī sniegt argumentus gadījumos, ka šie ieteikumi nav ņemti vērā.

Visbeidzot, noteikumu projekts definē Pārstāvja tiesības valdības pārstāvības pozīcijas Tiesā, ANO individuālo sūdzību izskatīšanas procesā, kā arī nacionālo ziņojumu par ANO konvenciju izpildi sagatavošanai. |
| 3. | Projekta izstrādē iesaistītās institūcijas | Nav |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā paredzēto Latvijas interešu pārstāvību īsteno Pārstāvis ar Pārstāvja biroja atbalstu. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskajam regulējumam nav ietekmes uz tautsaimniecību, netiek palielināts administratīvais slogs, jo veicamās darbības, tiesības un pienākumi jau tiek īstenoti.  |
| 3. | Administratīvo izmaksu monetārs novērtējums | Iekļaujas jau esošajās administratīvajās izmaksās  |
| 4. | Cita informācija | Nav |

*Anotācijas III sadaļa – projekts šo jomu neskar*

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Līdz ar noteikumu projekta apstiprināšanu jāatzīst par spēku zaudējušiem 2014. gada 1. jūlija Ministru kabineta noteikumi Nr.355 „Noteikumi par pārstāvību starptautiskajās cilvēktiesību institūcijās”. |
| 2. | Atbildīgā institūcija | Ārlietu ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Projekts šo jomu neskar |
| 2. | Citas starptautiskās saistības | Ar projektu tiks izpildītas Latvijas Republikas starptautiskās saistības, ka izriet no Latvijas dalības Eiropas Padomē un ANO, it īpaši no 1950. gada Eiropas Cilvēka tiesību un aizsardzības konvencijas, 1966. gada Starptautiskā pakta par pilsoniskajām un politiskajām tiesībām 40.panta ceturtās un piektās daļas, 1966. gada Starptautiskā pakta par ekonomiskajām, sociālajām un kultūras tiesībām, 1965. gada Konvencijas par jebkuras rasu diskriminācijas izskaušanu, 1979. gada Konvencijas par jebkuras sieviešu diskriminācijas izskaušanu, 1984. gada Konvencijas pret spīdzināšanu un citiem nežēlīgas, necilvēcīgas vai pazemojošas izturēšanās vai sodīšanas veidiem 19.panta trešās daļas, 1989. gada Konvencijas par bērna tiesībām 44.panta ceturtās daļas. |
| 3. | Cita informācija | Nav |

*Anotācijas VI sadaļa – projekts šo jomu neskar*

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ārlietu ministrija sadarbībā ar atbildīgajām institūcijām. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar projekta izpildi saistīto institūciju funkcijas tiek precizētas.Jaunu institūciju izveide nav nepieciešama. |
| 3. | Cita informācija | Nav |

Ārlietu ministrs E.Rinkēvičs

Ārlietu ministrijas valsts sekretārs A.Pildegovičs

20.02.2017. 14:05

1 113, Anta Rutka-Kriškalne

Latvijas pārstāvja starptautiskajās cilvēktiesību institūcijās biroja vadītāja

67016 6449; anta.rutka@mfa.gov.lv